প্ৰধানমন্ত্ৰীয়ে মধ্যপ্ৰদেশৰ কাৰাহালত মহিলাৰ আত্মসহায়ক গোটৰ সন্মিলনত ভাষণ দিয়

প্ৰধানমন্ত্ৰী শ্ৰী নৰেন্দ্ৰ মোদীয়ে মধ্যপ্ৰদেশৰ শ্বেওপুৰৰ কাৰাহালত আয়োজিত আত্মসহায়ক গোট সন্মিলনত অংশগ্ৰহণ কৰে। এই উপলক্ষে প্ৰধানমন্ত্ৰী কৌশল বিকাশ যোজনাৰ অধীনত চাৰিটা বিশেষভাৱে দুৰ্বল জনজাতীয় গোট (পিভিটিজি) দক্ষতা কেন্দ্ৰও উদ্বোধন কৰে। প্ৰধানমন্ত্ৰীয়ে এছএইচজি সদস্যসকলক বেংক ঋণৰ অনুমোদন পত্ৰও প্ৰদান কৰে আৰু জল জীৱন মিছনৰ অধীনত কিটসমূহো হস্তান্তৰ কৰে। অনুষ্ঠানটোত এছএইচজিৰ সদস্য হিচাপে প্ৰায় এক লাখ মহিলা উপস্থিত আছিল আৰু প্ৰায় ৪৩ লাখ মহিলা বিভিন্ন কেন্দ্ৰৰ পৰা সংযুক্ত হৈছিল। সমবেত লোকসকলক সম্বোধন কৰি প্ৰধানমন্ত্ৰীয়ে কয় যে যদি সময় অনুমোদন কৰে, তেন্তে তেওঁ নিজৰ জন্মদিনত মাতৃৰ পৰা আশীৰ্বাদ ল'বলৈ চেষ্টা কৰে। আজি যদিও তেওঁ মাকক লগ কৰিবলৈ যাব নোৱাৰিলে, তেওঁ কয়, তেওঁৰ মাতৃ সুখী হ'ব কিয়নো তেওঁ লাখ লাখ জনজাতীয় মাতৃৰ আশীৰ্বাদ লাভ কৰিছে। তেওঁ কয় যে 'ভাৰতৰ কন্যা আৰু মাতৃসকল মোৰ 'ৰক্ষা কৱচ' (সুৰক্ষা আৱৰণ)'। তেওঁ কয় যে বিশ্বকৰ্মা জয়ন্তীৰ ওপৰত আত্মসহায়ক গোটসমূহৰ ইমান ডাঙৰ সন্মিলন নিজেই অতি বিশেষ আৰু বিশ্বকৰ্মা পূজা উপলক্ষে তেওঁ শুভেচ্ছাও জ্ঞাপন কৰে। পসত্তৰ বছৰৰ পিছত ভাৰতলৈ চিতা ঘূৰাই অনাৰ বাবে প্ৰধানমন্ত্ৰীয়ে গৌৰৱ আৰু আনন্দ প্ৰকাশ কৰে। তেওঁ স্মৰণ কৰি কয়, "ইয়ালৈ অহাৰ আগতে মই কুনো ৰাষ্ট্ৰীয় উদ্যানত চিতা এৰি দিয়াৰ কৰাৰ সৌভাগ্য লাভ কৰিছিলো।" তেওঁ অনুষ্ঠানস্থলীত উপস্থিত থকা সকলোৰে পৰা চিতাৰ বাবে প্ৰশংসা লাভ কৰিছিল, যাক তেওঁ সন্মানীয় অতিথি বুলি অভিহিত কৰিছে। "আপোনালোকৰ জিম্মাত চিতা দিয়া হৈছে কিয়নো আপোনালোকৰ ওপৰত বিশ্বাস আছে। মোৰ বিশ্বাস যে আপুনি সকলো প্ৰতিকূলতাৰ সন্মুখীন হ'ব কিন্তু চিতালৈ কোনো ক্ষতি হ'বলৈ নিদিব। সেয়েহে, আজি মই এই আঠটা চিতাৰ দায়িত্ব আপোনালোকক হস্তান্তৰ কৰিবলৈ আহিছোঁ।", তেওঁ অঞ্চলটোৰ লোকসকলক কয়। আজি এছএইচজিৰ দ্বাৰা ১০ লাখ গছপুলি ৰোপণৰ কথা উল্লেখ কৰি প্ৰধানমন্ত্ৰীয়ে কয় যে ই ভাৰতৰ পৰিৱেশ সুৰক্ষা প্ৰচেষ্টাক নতুন শক্তি প্ৰদান কৰিব। ভাৰতত মহিলাৰ বৰ্ধিত প্ৰতিনিধিত্বৰ কথা উল্লেখ কৰি প্ৰধানমন্ত্ৰীয়ে কয় যে বিগত শতিকাৰ ভাৰত আৰু এই শতিকাৰ নতুন ভাৰতৰ মাজত নাৰী শক্তি পৃথকীকৰণৰ কাৰক হৈ পৰিছে। "আজিৰ নতুন ভাৰতত পঞ্চায়ত ভৱনৰ পৰা ৰাষ্ট্ৰপতি ভৱনলৈ মহিলা শক্তিৰ পতাকা উৰিছে", শ্ৰী মোদীয়ে লগতে কয়। তেওঁ উল্লেখ কৰে যে শেহতীয়া পঞ্চায়ত নিৰ্বাচনত ১৭ হাজাৰ মহিলা পঞ্চায়ত সংস্থালৈ নিৰ্বাচিত হৈছিল। এয়া এক ডাঙৰ পৰিৱৰ্তনৰ লক্ষণ, তেওঁ কয়। প্ৰধানমন্ত্ৰীয়ে দেশৰ স্বাধীনতা সংগ্ৰাম আৰু নিৰাপত্তাৰ ক্ষেত্ৰত মহিলাসকলৰ অৱদানৰ কথা স্মৰণ কৰে। তেওঁ শেহতীয়াকৈ হৰ ঘৰ তিৰংগা অভিযানত মহিলা আৰু এছএইচজিৰ ভূমিকা আৰু ক’ৰোনা কালত তেওঁলোকৰ প্ৰচেষ্টাক প্ৰশংসা কৰে। তেওঁ কৈছিল যে সময়ৰ লগে লগে 'আত্মসহায়ক গোট' 'ৰাষ্ট্ৰ সহায়ক গোট'লৈ পৰিৱৰ্তিত হয়। প্ৰধানমন্ত্ৰীয়ে মন্তব্য কৰে যে যিকোনো খণ্ডৰ সফলতা মহিলাৰ প্ৰতিনিধিত্ব বৃদ্ধিৰ সৈতে পোনপটীয়াকৈ জড়িত। এই আৰ্হিৰ এক উত্তম উদাহৰণ হ'ল স্বচ্ছ ভাৰত অভিযানৰ সফলতা, যি হৈছে মহিলাৰ নেতৃত্বত গ্ৰহণ কৰা এক পদক্ষেপ। একেদৰে, যোৱা তিনি বছৰত ভাৰতত ৭ কোটি পৰিয়ালে পাইপযোগে পানীৰ সংযোগ লাভ কৰিছে আৰু যাৰ ভিতৰত ৪০ লাখ পৰিয়াল মধ্য প্ৰদেশৰ। প্ৰধানমন্ত্ৰীয়ে এই সফলতাৰ বাবে ভাৰতৰ মহিলাসকলক কৃতিত্ব জনায়। প্ৰধানমন্ত্ৰীয়ে উল্লেখ কৰে যে বিগত ৮ বছৰত চৰকাৰে আত্মসহায়ক গোটসমূহক শক্তিশালী কৰাৰ বাবে বহুতো পদক্ষেপ গ্ৰহণ কৰিছে। "আজি সমগ্ৰ দেশৰ ৮ কোটিতকৈও অধিক ভগ্নী এই অভিযানৰ সৈতে জড়িত হৈ আছে। আমাৰ লক্ষ্য হৈছে যে প্ৰতিটো গ্ৰাম্য পৰিয়ালৰ কমেও এগৰাকী ভগ্নীয়ে এই অভিযানত যোগদান কৰা উচিত", শ্ৰী মোদীয়ে মন্তব্য কৰে। 'এক জিলা, এক সামগ্ৰী' উদ্যোগৰ ওপৰত আলোকপাত কৰি প্ৰধানমন্ত্ৰীয়ে কয় যে প্ৰতিখন জিলাৰ পৰা স্থানীয় সামগ্ৰীসমূহ ডাঙৰ বজাৰলৈ লৈ যোৱাৰ এক প্ৰয়াস। শ্ৰী মোদীয়ে কয় যে গাওঁ অৰ্থনীতিত মহিলা উদ্যোগীসকলৰ বাবে নতুন সম্ভাৱনা সৃষ্টি ৰখাৰ বাবে চৰকাৰে নিৰন্তৰ ভাৱে কাম কৰি আছে। তেওঁ জনাইছিল যে এছএইচজিসকলে বিশেষকৈ তেওঁলোকৰ সামগ্ৰীৰ বাবে সৃষ্টি কৰা বজাৰত ৫০০ কোটি টকাৰ সামগ্ৰী বিক্ৰী কৰিছে। প্ৰধানমন্ত্ৰী বন ধন যোজনা আৰু প্ৰধানমন্ত্ৰী কৌশল বিকাশ যোজনাৰ লাভালাভো মহিলাসকলৰ ওচৰলৈ গৈ আছে। তেওঁ জিইএম পৰ্টেলত এছএইচজিৰ সামগ্ৰীৰ বাবে 'সৰস' স্থানৰ বিষয়েও অৱগত কৰিছিল। প্ৰধানমন্ত্ৰীয়ে উল্লেখ কৰে যে ভাৰতে ৰাষ্ট্ৰসংঘৰ কাষ চাপিবলৈ যথেষ্ট প্ৰচেষ্টা চলাইছে আৰু ইয়াৰ দ্বাৰা ২০২৩ বৰ্ষক আন্তঃৰাষ্ট্ৰীয় পৰ্যায়ত উদযাপন কৰিব লগা মোটা খাদ্যশস্যৰ বছৰ হিচাপে ঘোষণা কৰিছে। প্ৰধানমন্ত্ৰীয়ে লগতে স্মৰণ কৰে যে ছেপ্টেম্বৰ মাহটো দেশত পুষ্টি মাহ হিচাপে পালন কৰা হৈছে। প্ৰধানমন্ত্ৰীয়ে কয় যে তেওঁ নিশ্চিত কৰে যে অতি কমেও এটা সামগ্ৰী মোটা খাদ্যশস্যৰে প্ৰস্তুত কৰাটো বিদেশী গণ্যমান্য ব্যক্তিসকলৰ বাবে মেনুৰ অংশ হ'ব লাগে। ২০১৪ চনৰ পৰা চৰকাৰৰ প্ৰচেষ্টাৰ কথা স্মৰণ কৰি প্ৰধানমন্ত্ৰীয়ে কয় যে দেশখনে মহিলাসকলৰ মৰ্যাদা বৃদ্ধি আৰু তেওঁলোকে সন্মুখীন হোৱা প্ৰত্যাহ্বানসমূহ দৈনিক ভিত্তিত সমাধান কৰাৰ দিশত নিৰন্তৰ ভাৱে কাম কৰি আহিছে। শ্ৰী মোদীয়ে স্মৰণ কৰে যে কেনেদৰে মহিলাসকলে শৌচালয়ৰ অনুপস্থিতি আৰু পাকঘৰৰ কাঠৰ পৰা অহা ধোঁৱাৰ ফলত হোৱা সমস্যাৰ সৈতে সম্পৰ্কিত সমস্যাৰ সন্মুখীন হৈছিল। প্ৰধানমন্ত্ৰীয়ে দেশত ১১ কোটিতকৈও অধিক শৌচালয় নিৰ্মাণ, ৯ কোটিতকৈও অধিক পৰিয়ালক গেছ সংযোগ প্ৰদান কৰা আৰু ভাৰতৰ দূৰৱৰ্তী অঞ্চলৰ কোটি কোটি পৰিয়ালক নলৰ পৰা পানী যোগান ধৰাৰ ফলত তেওঁলোকৰ জীৱন সহজ কৰি তোলাত আনন্দ প্ৰকাশ কৰে। তেওঁ জানিবলৈ দিয়ে যে মাতৃ বন্দনা যোজনাৰ অধীনত প্ৰত্যাশিত মাতৃসকলৰ একাউণ্টলৈ পোনপটীয়াকৈ ১১,০০০ কোটি টকা স্থানান্তৰ কৰা হৈছে। মধ্য প্ৰদেশৰ মাতৃসকলেও আঁচনিখনৰ অধীনত ১৩০০ কোটি টকা লাভ কৰিছিল। তেওঁ লগতে পৰিয়ালসমূহৰ বিত্তীয় সিদ্ধান্ত গ্ৰহণত মহিলাৰ বৰ্ধিত ভূমিকাৰ কথাও উল্লেখ কৰে। জন ধন বেংক একাউণ্টৰ সন্দৰ্ভত প্ৰধানমন্ত্ৰীয়ে কয় যে ই দেশত মহিলা সৱলীকৰণৰ এক বৃহৎ মাধ্যম হৈ পৰিছে। প্ৰধানমন্ত্ৰীয়ে তৎক্ষণাৎ স্মৰণ কৰে যে ক’ৰোনা কালত জন ধন বেংক একাউণ্টৰ শক্তিয়েই চৰকাৰক সুৰক্ষিতভাৱে আৰু পোনপটীয়াকৈ মহিলাৰ বেংক একাউণ্টলৈ ধন স্থানান্তৰ কৰিবলৈ সক্ষম কৰিছিল। "আজি প্ৰধানমন্ত্ৰী আৱাস যোজনাৰ অধীনত লাভ কৰা ঘৰসমূহত মহিলাসকলৰ নাম সংলগ্ন কৰা হৈছে। আমাৰ চৰকাৰে দেশৰ ২ কোটিতকৈও অধিক মহিলাক ঘৰৰ মালিক হ'বলৈ সক্ষম কৰিছে। মুদ্ৰা আঁচনিৰ অধীনত, এতিয়ালৈকে সমগ্ৰ দেশৰ ক্ষুদ্ৰ ব্যৱসায় আৰু ব্যৱসায়ীসকলক ১৯ লাখ কোটি টকাৰ ঋণ দিয়া হৈছে। এই ধনৰ প্ৰায় ৭০ শতাংশ মহিলা উদ্যোগীসকলে লাভ কৰিছে। মই সুখী যে চৰকাৰৰ এনে প্ৰচেষ্টাৰ ফলত আজি পৰিয়ালৰ অৰ্থনৈতিক সিদ্ধান্তত মহিলাৰ ভূমিকা বৃদ্ধি পাইছে", তেওঁ কয়। প্ৰধানমন্ত্ৰীয়ে এইবুলি মন্তব্য কৰে, "মহিলাসকলৰ অৰ্থনৈতিক সৱলীকৰণে তেওঁলোকক সমাজত সমানে শক্তিশালী কৰে।" ভাৰতৰ কন্যাসকলে এতিয়া সৈনিক বিদ্যালয়ত কেনেদৰে নাম ভৰ্তি কৰি আছে, আৰক্ষী কমাণ্ডো হৈ সেনাত যোগদান কৰিছে সেই কথা উল্লেখ কৰি প্ৰধানমন্ত্ৰীয়ে বন্ধ দুৱাৰ মুকলি কৰা আৰু তেওঁলোকৰ বাবে নতুন সুযোগ সৃষ্টি কৰাৰ বাবে চৰকাৰক কৃতিত্ব দিয়ে। বিগত ৮ বছৰত প্ৰতিটো ক্ষেত্ৰতে হোৱা লক্ষণীয় পৰিৱৰ্তনৰ প্ৰতি সকলোৰে দৃষ্টি আকৰ্ষণ কৰি প্ৰধানমন্ত্ৰীয়ে সকলোকে অৱগত কৰি গৌৰৱ প্ৰকাশ কৰে যে সমগ্ৰ দেশৰ আৰক্ষী বাহিনীত মহিলাৰ সংখ্যা ১ লাখৰ পৰা ২ লাখতকৈও অধিক হৈছে। প্ৰধানমন্ত্ৰীয়ে লগতে উল্লেখ কৰে যে আমাৰ ৩৫ হাজাৰতকৈও অধিক কন্যা এতিয়া কেন্দ্ৰীয় বাহিনীৰ অংশ আৰু দেশৰ শত্ৰুসকলৰ বিৰুদ্ধে যুঁজ দি আছে। "এই সংখ্যা ৮ বছৰ আগৰ তূলনাত প্ৰায় দুগুণ", প্ৰধানমন্ত্ৰীয়ে লগতে কয়, "আপোনাৰ শক্তিৰ ওপৰত মোৰ সম্পূৰ্ণ বিশ্বাস আছে। সবকা প্ৰয়াসৰ সৈতে আমি নিশ্চিতভাৱে এখন উন্নত সমাজ আৰু শক্তিশালী ৰাষ্ট্ৰ গঢ়ি তোলাত সফল হ'ম।" মধ্যপ্ৰদেশৰ ৰাজ্যপাল শ্ৰী মংগুভাই পেটেল, মধ্যপ্ৰদেশৰ মুখ্যমন্ত্ৰী শ্ৰী শিৱৰাজ সিং চৌহান, কেন্দ্ৰীয় মন্ত্ৰী শ্ৰী নৰেন্দ্ৰ সিং টোমাৰ, শ্ৰী জ্যোতিৰাদিত্য সিন্ধিয়া আৰু ড০ বীৰেন্দ্ৰ কুমাৰ আৰু কেন্দ্ৰীয় ৰাজ্যমন্ত্ৰী শ্ৰী ফগ্গন সিং কুলাষ্টে আৰু শ্ৰী প্ৰহ্লাদ পেটেলো এই অনুষ্ঠানত উপস্থিত আছিল। পৃষ্ঠভূমি দীনদয়াল অন্ত্যোদয়া যোজনা-ৰাষ্ট্ৰীয় গ্ৰাম্য জীৱিকা মিছন (ডিএই-এনআৰএলএম)ৰ অধীনত পদোন্নতি লাভ কৰা হাজাৰ হাজাৰ মহিলা আত্মসহায়ক গোটৰ (এছ.এইচ.জি.) সদস্য/সামূহিক সম্পদ ব্যক্তিৰ উপস্থিতিৰ সাক্ষী হৈছে এই সন্মিলন। এই কাৰ্যসূচীৰ সময়ত প্ৰধানমন্ত্ৰী কৌশল বিকাশ যোজনাৰ অধীনত চাৰিটা বিশেষকৈ দুৰ্বল জনজাতীয় গোট (পিভিটিজি) দক্ষতা কেন্দ্ৰও উদ্বোধন কৰা হয়। ডিএই-এনআৰএলএম-ৰ লক্ষ্য হৈছে গ্ৰাম্য দৰিদ্ৰ পৰিয়ালবোৰক পৰ্যায়ক্ৰমে এছএইচজি-ত একত্ৰিত কৰা আৰু তেওঁলোকৰ জীৱিকাৰ বৈচিত্ৰতা আৰু তেওঁলোকৰ উপাৰ্জন আৰু জীৱনৰ মানদণ্ড উন্নত কৰাৰ বাবে তেওঁলোকক দীৰ্ঘম্যাদী সমৰ্থন প্ৰদান কৰা। এই অভিযানে ঘৰুৱা হিংসা, মহিলা শিক্ষা আৰু অন্যান্য লিংগ সম্পৰ্কীয় উদ্বেগ, পুষ্টি, অনাময়, স্বাস্থ্য আদি বিষয়ত সজাগতা সৃষ্টি আৰু আচৰণ পৰিৱৰ্তন যোগাযোগৰ জৰিয়তে মহিলা এছএইচজি সদস্যসকলক শক্তিশালী কৰাৰ দিশতো কাম কৰি আছে।